Venemaal Magnitogorskis on korruselamu kokku varisenud trepikoja rusude alt välja toodud üheksa surnukeha, teatas teisipäeval eriolukordade ministeeriumi kohalik osakond.
"Välja on toodud üheksas hukkunu. Esialgseil andmeil on tegemist naisega," märkis osakonna pressiteenistus. Teadmata on enam kui 30 inimese saatus.
Kuus inimest viibivad haiglaravil, neist kaks last.
Teisipäeva õhtul toodi rusude alt elusana välja 11-kuune poiss. Tema seisukorda hinnatakse äärmiselt raskeks. Laps on toimetatud ravile Moskvasse.
Õnnetus juhtus esmaspäeva hommikult, kui gaasiplahvatuse tagajärjel varises kokku 1973. aastal ehitatud kümnekordse paneelelamu üks trepikoda.
Magnitogorsk asub 1400 kilomeetri kaugusel Moskvast.
Toimetaja: Indrek Kuus